ค้ำประกัน เงินฝากสหกรณ์
หลังจากข่าวการที่อดีตผู้บริหารสหกรณ์เครดิตยูเนี่ยนคลองจั่นฉ้อโกงยักยอกเงินสร้างความเสียหายกว่า 2 หมื่นล้านบาท จนในที่สุดต้องเข้าสู่การพิพากษาของศาลล้มละลายกลางให้ฟื้นฟูกิจการได้สร้างความตื่นตระหนก ทำให้ผู้ฝากเงินกับสหกรณ์ทั้งระบบเกิดความไม่มั่นใจเสถียรภาพความมั่นคงกับสหกรณ์ออมทรัพย์ทั้งระบบ
5 พ.ค. 2558

หลังจากข่าวการที่อดีตผู้บริหารสหกรณ์เครดิตยูเนี่ยนคลองจั่นฉ้อโกงยักยอกเงินสร้างความเสียหายกว่า 2 หมื่นล้านบาท จนในที่สุดต้องเข้าสู่การพิพากษาของศาลล้มละลายกลางให้ฟื้นฟูกิจการได้สร้างความตื่นตระหนก ทำให้ผู้ฝากเงินกับสหกรณ์ทั้งระบบเกิดความไม่มั่นใจเสถียรภาพความมั่นคงกับสหกรณ์ออมทรัพย์ทั้งระบบ
สิ่งเร่งด่วนคือการสร้างความเชื่อมั่นระบบสหกรณ์กลับคืนอีกครั้ง ไม่ว่าจะให้มีการปฏิรูปกฎระเบียบการกำกับดูแลสหกรณ์ให้มีความเข้มงวดและโปร่งใสมากขึ้น รวมถึงแนวคิดที่จะโอนย้ายสหกรณ์ออมทรัพย์ไปอยู่ภายใต้การกำกับดูแลของกระทรวงการคลังและธนาคารแห่งประเทศไทย (ธปท.)
ล่าสุด มีการเสนอจัดตั้งสถาบันคุ้มครองเงินฝากและเงินออมของสหกรณ์เหมือนสถาบันคุ้มครองเงินฝากของธนาคารพาณิชย์ โดยให้สหกรณ์ออมทรัพย์ส่งเงินสมทบเข้ากองทุนฯ เพื่อใช้แก้ไขปัญหาวิกฤตการณ์ทางการเงินของสหกรณ์ออมทรัพย์ และต้องมีการจัดอันดับเครดิตความน่าเชื่อถือสหกรณ์ออมทรัพย์ เช่นเดียวกับสถาบันการเงินอื่น
ขณะเดียวกัน ชุมนุมสหกรณ์ออมทรัพย์แห่งประเทศไทย (ชสอ.) เสนอให้รัฐบาลสนับสนุนการสร้างวินัยการออมด้วยการให้สิทธิพิเศษผู้ออมเงินกับสหกรณ์ สามารถหักลดหย่อนภาษีได้เหมือนกองทุนประกันสังคม หรือกองทุนรวมเพื่อการเลี้ยงชีพ (RMF) กองทุนหุ้นระยะยาว (LTF) ด้วย
ทั้งนี้ ณ วันที่ 31 ธ.ค. 2557 สหกรณ์ออมทรัพย์ทั่วประเทศมีจำนวน 1,349 สหกรณ์ มีสมาชิกรวม 2.98 ล้านคน มีรายได้ 109,801 ล้านบาท ค่าใช้จ่ายรวม 49,546 ล้านบาท และกำไรสุทธิรวม 6 หมื่นล้านบาท
ด้านทุนดำเนินงานของสหกรณ์มาจากทุนเรือนหุ้น 7.3 แสนล้านบาท ทุนสำรองและทุนสะสม 8.8 หมื่นล้านบาท เงินรับฝาก 5.46 แสนล้านบาท เงินกู้ 4.62 แสนล้านบาท มีทุนเรือนหุ้นต่อสมาชิก 2.46 แสนบาท/คน เงินรับฝากต่อสมาชิก 1.76 แสนบาท/คน เงินออมต่อสมาชิก 4.23 แสนบาท/คน และเงินกู้ต่อสมาชิก 5.21 แสนบาท/คน
จะเห็นได้ว่าสหกรณ์ออมทรัพย์ถือเป็นเครื่องมือหนึ่งด้านการเงินทั้งแหล่งเงินออมและแหล่งเงินทุน สำหรับกลุ่มสมาชิกในสหกรณ์ด้วยกันเอง ดังนั้นจะละเลยหรือปล่อยให้ระบบสหกรณ์ไทยล้มละลายและขาดความน่าเชื่อถือไม่ได้